《题金陵折桂图》
明代·林光

昔年曾记金陵游，衣冠文物称神州。千年王气凝钟阜，万里襟带长江流。

东梁西梁辟门户，三山驱逐江天浮。龙蟠虎踞没天险，中原形胜那能俦。

大明神祖扫区宇，江淮百万驱貔貅。西望鄱阳东震泽，群雄接戟咸殍囚。

百年宇内混腥秽，天戈一洗无停留。攘夷绥夏功莫比，普天率土同歌讴。

遂开明堂宅斯胜，巍巍大业过商周。金银宫阙插星汉，祥云瑞霭深龙楼。

宫墙绕护松百尺，屈铁偃仰蟠蛟虬。琉璃闪烁争台殿，凤阙掩映罗罳罦。

南都岂止天一柱，储养俊乂资旁求。词官典领在桂籍，鹿鸣三载歌呦呦。

蓝袍济楚谁氏子，手持仙桂欢遨游。酒酣欲过石桥去，马蹄踏碎台城秋。

少年我亦狂如此，至今语亦犹含羞。是谁好事貌此幅，操笔欲语倦还休。

六朝文物今何在，俯仰不觉生閒愁。乌衣巷口白鹭洲，古来文士添语柄，长江滚滚风飕飕。

作者简介：广东东莞人，字缉熙。成化元年举人。通经史，得吴澄论学诸书，读之大喜。中举后，从陈献章学。初为平湖教谕，官至襄王府左长史。